Asiantuntija Suomen ja Britannian sotilassopimuksesta: ”Alueen vakaus on uhattuna”

Suomi ja Natoon kuuluva Britannia solmivat kahdenvälisen puolustusyhteistyösopimuksen.

Suomalaisen tykistön harjoitusammunta Rovajärvellä Lapissa 12. kesäkuuta 2012. Britannian kanssa tehtävän puolustusyhteistyösopimuksen tavoitteena on sotilaallisen yhteistyön mahdollistaminen.­

Britannian kanssa tehtävä puolustusyhteistyösopimus on yleisluontoinen sopimus, jonka tavoitteena on sotilaallisen yhteistyön mahdollistaminen, sanoo puolustusministeriön puolustuspolitiikkayksikön johtaja Otto Saxén.

– Kyseessä on poliittisen tahdon osoitus. Seuraava vaihe on katsoa, mitä on käytännössä järkevää tehdä yhdessä.

Ulkopoliittisen instituutin johtajan Teija Tiilikaisen mukaan kahdenvälinen sopiminen on Suomelle ainoa vaihtoehto, sillä se on tehnyt monenvälisessä Nato-yhteistyössä kaiken, mitä liittymättä voi tehdä.

Tiilikainen lisää, että sotilaallisten jännitteiden lisääntyminen Naton ja Venäjän välillä on yksi syy, miksi läntistä yhteistyötä tiivistetään.

– Tämä on luonteva jatko Nato-yhteistyölle, kun alueen vakaus on uhattuna, Tiilikainen sanoi STT:lle.

Lännen Media kertoi sopimuksesta perjantaina. Sen mukaan maiden puolustusministereiden on tarkoitus allekirjoittaa asiakirja lähiviikkoina.

Kahdenvälisen sopimisen trendi

Kahdenvälinen sopiminen kertoo Tiilikaisen mukaan myös maiden yksilöllisistä tarpeista ja painotuksista puolustuksessa.

Puolustusministeri Jussi Niinistö (ps) sanoi Lännen Median uutisessa, ettei kerro sopimuksen yksityiskohtia, mutta kehotti katsomaan Ruotsin ja Britannian sopimusta. Ruotsi teki kahdenvälisen puolustusyhteistyösopimuksen Britannian kanssa vuonna 2014. Tiilikainen sanoo, että aloite kahdenväliseen sopimukseen on voinut tulla kummallekin maalle myös Britannian suunnalta.

Tiilikaisen mukaan Euroopassa lähdettiin kahdenvälisen sopimisen aikakaudelle jo muutama vuosi sitten, kun Ranska ja Saksa tekivät EU- ja Nato-raamien ulkopuolella kahdenvälisen yhteistyösopimuksen.

– Tällöin sopimus tehtiin, koska EU-raamien sisäpuolella ulko- ja turvallisuuspolitiikassa ei päästy siihen, mitä haluttiin, Tiilikainen sanoo.

Hänen mukaansa EU-tason puolustuksen kehittämisessä on ollut poliittisia pidäkkeitä, sillä Britannia ei ole halunnut, että EU:lle kehitetään tiivistä puolustusyhteistyötä.

– Britannian linja on ollut, että yhteistyö EU:n puitteissa on Natolta pois.

Sopimus Yhdysvaltain kanssa lähiaikoina

Niinistö kertoi, että samankaltainen sopimus on suunnitteilla Yhdysvaltojen kanssa, ja se saatetaan solmia lähiaikoina.

Saxén ei kommentoi aikataulua. Hän sanoo, että sopimus tehdään kansallisista lähtökohdista, vaikka tärkeää on myös, ettei kansainvälisessä yhteistyössä olla Ruotsia jäljessä. Ruotsi teki sopimuksen Yhdysvaltojen kanssa kesäkuussa.

Saxénin mukaan muita kahdenvälisiä puolustusyhteistyösopimuksia ei tällä hetkellä ole valmisteilla.

STT tavoitteli myös puolustusvaliokunnan puheenjohtajaa Ilkka Kanervaa (kok) ja puolustusministeri Jussi Niinistöä (ps) haastatteluun.